b'\n_START_ARTICLE_\nBoles\xc5\x82aw Bierut\n_START_SECTION_\nBiografija\n_START_PARAGRAPH_\nNuo 1912\xc2\xa0m. buvo keli\xc5\xb3 socialistini\xc5\xb3 ir komunistini\xc5\xb3 partij\xc5\xb3 narys. 1928\xe2\x80\x931930\xc2\xa0m. mok\xc4\x97si Tarptautin\xc4\x97je Lenino mokykloje Maskvoje. Kominterno siuntimu 1930\xe2\x80\x931932\xc2\xa0m. dirbo Austrijoje, \xc4\x8cekoslovakijoje ir Bulgarijoje. U\xc5\xbe nelegali\xc4\x85 komunistin\xc4\x99 veikl\xc4\x85 1933\xc2\xa0m. Lenkijoje buvo nuteistas kal\xc4\x97ti 7-nerius metus, ta\xc4\x8diau 1938\xc2\xa0m. amnestuotas. Kal\xc4\x97damas Lenkijoje i\xc5\xa1veng\xc4\x97 partinio valymo ir represij\xc5\xb3, kurias prie\xc5\xa1 lenk\xc5\xb3 komunistus organizavo Stalinas._NEWLINE_1939\xc2\xa0m. persik\xc4\x97l\xc4\x97 \xc4\xaf TSRS u\xc5\xbeimt\xc4\x85 Vakar\xc5\xb3 Baltarusij\xc4\x85, pri\xc4\x97m\xc4\x97 TSRS pilietyb\xc4\x99, dirbo NKVD strukt\xc5\xabrose. Karo metu \xc4\x8dia veik\xc4\x97 antinaciniame pogrindyje._NEWLINE_1943\xc2\xa0m. Maskvoje buvo sudaryta protarybin\xc4\x97 Laikinoji nacionalin\xc4\x97 Lenkijos vyriausyb\xc4\x97, B.Bierutas paskelbtas jos vadovu. Gr\xc4\xaf\xc5\xbe\xc4\x99s \xc4\xaf Lenkij\xc4\x85 aktyviai veik\xc4\x97 pajungiant \xc5\xa1al\xc4\xaf komunist\xc5\xb3 kontrolei. 1944\xe2\x80\x931947\xc2\xa0m. jis buvo Nacionalin\xc4\x97s valstyb\xc4\x97s tarybos (Krajowa Rada Narodowa) prezidentas._NEWLINE_Po 1947\xc2\xa0m. rinkim\xc5\xb3 tapo Lenkijos prezidentu, juo buvo iki 1952\xc2\xa0m. Pri\xc4\x97mus nauj\xc4\x85 \xc5\xa1alies Konstitucij\xc4\x85, 1952\xe2\x80\x931954\xc2\xa0m. buvo LLR Ministras pirmininkas._NEWLINE_1948\xc2\xa0m. suk\xc5\xabrus Lenkijos jungtin\xc4\x99 darbinink\xc5\xb3 partij\xc4\x85, i\xc5\xa1rinktas partijos CK 1-uoju sekretoriumi, juo buvo iki pat mirties._NEWLINE_Kaip garb\xc4\x97s sve\xc4\x8dias dalyvavo TSKP XX-ajame suva\xc5\xbeiavime Maskvoje. Ten b\xc5\xabdamas mir\xc4\x97 nuo \xc5\xa1irdies sm\xc5\xabgio. Palaidotas Pow\xc4\x85zki kapin\xc4\x97se Var\xc5\xa1uvoje._NEWLINE_B.Bieruto valdymas pasi\xc5\xbeym\xc4\x97jo represijomis prie\xc5\xa1 opozicij\xc4\x85 ir partinius oponentus, Armij\xc4\x85 Krajov\xc4\x85 bei menkais ekonomikos pasiekimais.\n_START_SECTION_\nB.Bierutas ir V.Gomulka\n_START_PARAGRAPH_\nNuo 1943\xc2\xa0m., kai slapta buvo permestas \xc4\xaf naci\xc5\xb3 okupuot\xc4\x85 Lenkijos teritorij\xc4\x85, B.Bierutas konfliktavo ir konkuravo su kitu Lenkijos darbinink\xc5\xb3 partijos aktyvistu Vladislavu Gomulka, kurio buvo kritikuojamas d\xc4\x97l beatodairi\xc5\xa1ko paklusnumo Maskvai ir siekio po karo Lenkijoje \xc4\xafvesti komunistin\xc4\xaf re\xc5\xbeim\xc4\x85. B.Bierutas intrigavo V.Gomulkos at\xc5\xbevilgiu, ra\xc5\xa1\xc4\x97 \xc4\xaf Maskv\xc4\x85 skundus prie\xc5\xa1 j\xc4\xaf. Tap\xc4\x99s prezidentu su V.Gomulka galutinai susidorojo: pa\xc5\xa1alino j\xc4\xaf ir \xc5\xa1alininkus i\xc5\xa1 vis\xc5\xb3 post\xc5\xb3, su\xc4\x97m\xc4\x97 bei organizavo teismin\xc4\xaf proces\xc4\x85. I\xc5\xa1 kal\xc4\x97jimo dauguma suimt\xc5\xb3j\xc5\xb3 i\xc5\xa1\xc4\x97jo tik po B.Bieruto mirties.'